Document ID: 32014R0209

IZVEDBENA UREDBA KOMISIJE (EU) št. 209/2014
z dne 5. marca 2014
o spremembi Uredbe (EU) št. 605/2010 glede pogojev zdravstvenega varstva živali, javnozdravstvenih pogojev in veterinarskih spričeval za vnos kolostruma in proizvodov na osnovi kolostruma, namenjenih za prehrano ljudi, v Unijo
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti uvodnega stavka člena 8, prvega pododstavka člena 8(1) in člena 8(4) ter člena 9(4) Direktive,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (2) in zlasti drugega odstavka člena 9 Uredbe,
ob upoštevanju Uredbe Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (3), in zlasti člena 11(1) ter drugega odstavka člena 16 Uredbe,
ob upoštevanju naslednjega:
(1)
Uredba (ES) št. 853/2004 določa posebna higienska pravila za živila živalskega izvora, ki veljajo za nosilce živilske dejavnosti. Navedena uredba določa, da morajo nosilci živilske dejavnosti, ki pridelujejo surovo mleko in mlečne proizvode ter kolostrum in proizvode na osnovi kolostruma, namenjene za prehrano ljudi, izpolnjevati ustrezne določbe iz Priloge III k Uredbi.
(2)
Poleg tega Uredba (ES) št. 853/2004 določa, da morajo nosilci živilske dejavnosti, ki uvažajo proizvode živalskega izvora iz tretjih držav, zagotoviti, da se uvoz izvaja le, če je tretja država odpreme na seznamu tretjih držav, pripravljenem v skladu z Uredbo (ES) št. 854/2004, ter če proizvod izpolnjuje med drugim zahteve iz Uredbe (ES) št. 853/2004 in katere koli uvozne pogoje, določene v skladu z zakonodajo Unije, ki ureja nadzor uvoza proizvodov živalskega izvora.
(3)
Uredba Komisije (EU) št. 605/2010 (4) določa javnozdravstvene pogoje, pogoje zdravstvenega varstva živali ter zahteve za izdajo spričeval za vnos pošiljk surovega mleka in mlečnih proizvodov, namenjenih za prehrano ljudi, v Unijo. Prav tako določa seznam tretjih držav, iz katerih je vnos takih pošiljk v Unijo odobren.
(4)
Uredba (EU) št. 605/2010 določa različne uvozne pogoje glede na zdravstveni status tretje države izvoznice v zvezi s slinavko in parkljevko ter govejo kugo. Tretje države, ki so najmanj 12 mesecev pred uvozom proste slinavke in parkljevke brez cepljenja ter goveje kuge, so naštete v stolpcu A Priloge I k Uredbi (EU) št. 605/2010, uvoz surovega mleka in mlečnih proizvodov, pridobljenih iz surovega mleka iz navedenih tretjih držav, v Unijo pa se odobri brez posebne obdelave.
(5)
Komisija je prejela številne zahteve nekaterih držav članic in trgovinskih partnerjev, da se določijo pogoji zdravstvenega varstva živali za uvoz kolostruma in proizvodov na osnovi kolostruma za prehrano ljudi v Unijo.
(6)
Uredba (EU) št. 605/2010 se ne uporablja za kolostrum in proizvode na osnovi kolostruma. Vendar kolostrum pomeni enako tveganje za zdravje živali kot surovo mleko za slinavko in parkljevko. Kolostrum se lahko zato varno uvaža iz držav, iz katerih je že odobren uvoz surovega mleka, in so navedene v stolpcu A Priloge I k Uredbi (EU) št. 605/2010.
(7)
Več komercialnih proizvodov je narejenih iz pasteriziranega ali steriliziranega kolostruma. Ker pa učinki pasterizacije in sterilizacije niso bili potrjeni za kolostrum, ki ima visoko vsebnost celic, naj bi se pasterizirani ali sterilizirani kolostrum in proizvodi na osnovi kolostruma uvažali le iz tistih tretjih držav, ki so proste slinavke in parkljevke brez cepljenja ter so navedene v stolpcu A Priloge I k Uredbi (EU) št. 605/2010.
(8)
Členi 11, 12 in 13 Direktive Sveta 97/78/ES (5) določajo pravila in pogoje za preglede, ki se uporabljajo za pošiljke proizvodov živalskega izvora, uvožene v Unijo, vendar namenjene v tretjo državo bodisi s takojšnjim tranzitom ali po skladiščenju v Uniji.
(9)
Da se omogoči uvedba kolostruma in proizvodov na osnovi kolostruma v Unijo, bi bilo treba v del 2 Priloge II k Uredbi (EU) št. 605/2010 dodati novi vzorec zdravstvenega spričevala za tako blago, vzorec zdravstvenega spričevala za surovo mleko in mlečne proizvode za prehrano ljudi, namenjene za tranzit ali skladiščenje v Uniji, iz dela 3 Priloge II k navedeni uredbi pa bi bilo treba spremeniti, da vključuje kolostrum in proizvode na osnovi kolostruma.
(10)
Za vključitev kolostruma in proizvodov na osnovi kolostruma v skupni veterinarski vstopni dokument iz člena 2(1) Uredbe Komisije (ES) št. 136/2004 (6) bi bilo treba v vzorcih zdravstvenih spričeval, ki zadevajo take proizvode, zagotoviti ustrezne oznake harmoniziranega sistema, navedene v poglavju 4 Priloge I k Odločbi Komisije 2007/275/ES (7).
(11)
Da se prepreči oviranje trgovine, bi bilo treba v prehodnem obdobju odobriti uporabo zdravstvenega spričevala za surovo mleko in mlečne proizvode za prehrano ljudi, namenjene za tranzit ali skladiščenje v Uniji, izdanega v skladu z Uredbo (EU) št. 605/2010.
(12)
Uredbo (EU) št. 605/2010 bi bilo zato treba ustrezno spremeniti.
(13)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Spremembe Uredbe (EU) št. 605/2010
Uredba (EU) št. 605/2010 se spremeni:
1.
naslov se nadomesti z naslednjim:
„UREDBA KOMISIJE (EU) št. 605/2010
z dne 2. julija 2010
o pogojih zdravstvenega varstva živali, javnozdravstvenih pogojih in veterinarskih spričevalih za vnos surovega mleka, mlečnih proizvodov, kolostruma in proizvodov na osnovi kolostruma, namenjenih za prehrano ljudi, v Evropsko unijo“;
2.
v členu 1 se točka (a) iz prvega odstavka nadomesti z naslednjim:
„(a)
pogoje zdravstvenega varstva živali, javnozdravstvene pogoje in zahteve za izdajo spričeval za vnos pošiljk surovega mleka, mlečnih proizvodov, kolostruma in proizvodov na osnovi kolostruma v Evropsko unijo;“;
3.
člen 2 se nadomesti z naslednjim:
„Člen 2
Uvoz surovega mleka, mlečnih proizvodov, kolostruma in proizvodov na osnovi kolostruma iz tretjih držav ali njihovih delov, navedenih v stolpcu A Priloge I
Države članice odobrijo uvoz pošiljk surovega mleka, mlečnih proizvodov, kolostruma in proizvodov na osnovi kolostruma iz tretjih držav ali njihovih delov, navedenih v stolpcu A Priloge I.“;
4.
člen 6 se nadomesti z naslednjim:
„Člen 6
Pogoji tranzita in skladiščenja
Vnos pošiljk surovega mleka, mlečnih proizvodov, kolostruma in proizvodov na osnovi kolostruma v Evropsko unijo, ki niso namenjene uvozu v Evropsko unijo, ampak so namenjene v tretje države s takojšnjim tranzitom ali po skladiščenju v Evropski uniji, se v skladu s členi 11, 12 ali 13 Direktive Sveta 97/78/ES odobri le, če pošiljke izpolnjujejo naslednje pogoje:
(a)
prihajajo iz tretje države ali njenega dela iz Priloge I, iz katerega se lahko vnašajo pošiljke surovega mleka, mlečnih proizvodov, kolostruma ali proizvodov na osnovi kolostruma v Evropsko unijo, in ki izpolnjujejo pogoje ustrezne toplotne obdelave za take pošiljke, kot je določeno v členih 2, 3 in 4;
(b)
izpolnjujejo posebne pogoje zdravstvenega varstva živali za uvoz surovega mleka, mlečnih proizvodov, kolostruma ali proizvodov na osnovi kolostruma v Evropsko unijo, kot je določeno v potrdilu o zdravstvenem stanju živali v točki II.1 ustreznega vzorca zdravstvenega spričevala iz dela 2 Priloge II;
(c)
pošiljkam je priloženo zdravstveno spričevalo, pripravljeno v skladu z ustreznim vzorcem iz dela 3 Priloge II, za zadevno pošiljko, ki se izpolni v skladu s pojasnili iz dela 1 navedene priloge;
(d)
so potrjene kot sprejemljive za tranzit, vključno s skladiščenjem, kot je primerno, na skupnem veterinarskem vstopnem dokumentu iz člena 2(1) Uredbe (ES) št. 136/2004, ki ga podpiše uradni veterinar na mejni kontrolni točki vnosa v Unijo.“;
5.
člen 8 se nadomesti z naslednjim:
„Člen 8
Posebna obravnava
Pošiljkam mlečnih proizvodov in proizvodov na osnovi kolostruma, za katere se v skladu s členi 2, 3, 4, 6 ali 7 odobri vnos v Evropsko unijo iz tretjih držav ali njihovih delov, v katerih sta izbruhnili slinavka in parkljevka v zadnjih 12 mesecih pred podpisom zdravstvenega spričevala ali ki so izvedli cepljenje proti navedeni bolezni v tem obdobju, se odobri vnos v Evropsko unijo le, če so bili ti proizvodi obdelani na enega od načinov iz člena 4.“;
6.
prilogi I in II se spremenita v skladu s Prilogo k tej uredbi.
Člen 2
Prehodne določbe
V prehodnem obdobju do 6. septembra 2014 se vnos pošiljk surovega mleka in mlečnih proizvodov v Evropsko unijo, ki niso namenjene uvozu v Evropsko unijo, ampak so namenjene v tretje države s takojšnjim tranzitom ali po skladiščenju v Evropski uniji, v skladu s členi 11, 12 ali 13 Direktive Sveta 97/78/ES, in jih spremlja zdravstveno spričevalo v skladu z vzorcem iz dela 2 Priloge II k Uredbi (EU) št. 605/2010, v različici, ki je veljala pred začetkom veljavnosti te uredbe, odobri pod pogojem, da je bilo spričevalo podpisano do 26. julija 2014.
Člen 3
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. marca 2014

Labels: 3
17
5
6